[{"text_idx": "#000004", "text": "\u201eDenatsifitseerimise\u201c ja \u201edemilitariseerimise\u201c loosungite all alustas Venemaa 24. veebruaril 2022 ta\u0308iemahulist sissetungi Ukrainasse, kuid kuskohast need terminid ta\u0308psemalt pa\u0308rit on ja milliseid ta\u0308hendusi nad kannavad?"}, {"text_idx": "#000005", "text": "Demilitariseerimisega on asi selge, see ta\u0308hendab so\u0303java\u0308elise vo\u0303imekuse ko\u0303rvaldamist vo\u0303i keelustamist, relvituks tegemist. Demilitariseeritud on rahvusvaheliste lepingutega u\u0308htviisi nii kuu ja teised taevakehad kui na\u0308iteks nelja kilomeetri laiune maariba Po\u0303hja- ja Lo\u0303una-Korea vahel. Demilitariseeritud Ukraina vo\u0303iks seega ta\u0308hendada ilma iseseisva so\u0303jalise vo\u0303imekuseta riiki."}, {"text_idx": "#000006", "text": "Mida aga ta\u0308hendab denatsifitseerimine? So\u0303na ise (Entnazifizierung) pa\u0308rineb teise maailmaso\u0303ja lo\u0303pu pa\u0308evilt ning sellega ta\u0308histati meetmete kogumit, mis mis viidi ellu pa\u0308rast liitlaste vo\u0303itu natsionaalsotsialistliku Saksamaa u\u0308le 1945. aastal. Potsdami leppe kohaselt tuli saksa ja austria u\u0308hiskond, kultuur, ajakirjandus, majandus, o\u0303igus ja poliitika \u201evabastada\u201c ko\u0303igist natsionaalsotsialismi mo\u0303judest."}, {"text_idx": "#000007", "text": "1946. aastal vo\u0303ttis Liitlaste kontrollno\u0303ukogu Saksamaa kohta vastu arvukalt direktiive, mille abil ma\u0308a\u0308ratleti teatud inimgrupid ja allutati nad kohtulikule uurimisele. Natsidega koosto\u0308o\u0308d teinute vastutuse selgitamiseks ja neile karistuste ma\u0308a\u0308ramiseks moodustati denatsifitseerimiskohtud, mis jagasid inimesed vastavalt nende su\u0308u\u0308 raskusastmele erinevatesse gruppidesse ja ma\u0308a\u0308rasid neile karistused \u2013 alustades rahatrahvidest kuni sunnito\u0308o\u0308 ja vangistuseni va\u0308lja. Saksamaal langes uurimise alla mitu miljonit inimest, kellest enam kui 500 000 saadeti niinimetatud \u201edenatsifitseerimislaagritesse\u201c vangi."}, {"text_idx": "#000008", "text": "Mida Putin Ukraina denatsifitseerimise all ta\u0308pselt mo\u0303tles, teab ilmselt u\u0308ksnes tema ise, kuid Kremli-meelne uudistekanal RIA Novosti edastas mullu aprilli algul artikli, milles selle autor Timofei Sergeitsev selgitab, et denatsifitseerimine ta\u0308hendab meetmeid, millega eemaldatakse u\u0308hiskonnast ja meediast rahvussotsialistlik ideoloogia."}, {"text_idx": "#000009", "text": "RIA Novosti andmetel on denatsifitseerimine suunatud sellise natsismiga nakatunud u\u0308hiskonna vastu, mida ei saa so\u0303jakuritegude eest otseselt veel karistada. Ukraina denatsifitseerimine ta\u0308hendab deukrainiseerimist, mis peab kestma va\u0308hemalt u\u0308he inimpo\u0303lve ehk 25 aastat ja mille tulemusena peab ukrainlastel kaduma oma rahvuslik identiteet. Pa\u0308rast edukat denatsifitseerimist ei saa Ukrainat enam nimetada Ukrainaks."}, {"text_idx": "#000010", "text": "RIA Novosti artiklis to\u0303detakse, et spetsiaalne so\u0303jaline operatsioon on toonud pa\u0308evavalgele, et Ukrainas ei ole natsid mitte u\u0308ksnes riigi ko\u0303rgem juhtkond, vaid suur osa elanikkonnast. Seeto\u0303ttu tuleb tappa ko\u0303ik ukrainlased, kes on to\u0303stnud relva oma maa kaitseks. U\u0308leja\u0308a\u0308nud tuleb aga u\u0308mber kasvatada, rakendades ranget tsensuuri ja ideoloogiliselt laetud haridust. Artiklis ma\u0308rgitakse, et ukrainlased on salakavalalt peitnud oma natsismi \u201eiseseisvuse\u201d ja \u201eeuroopalikkuse\u201d taha, mis on aga veelgi ohtlikum kui Hitleri natsism, kuna see on varjatud."}, {"text_idx": "#000011", "text": "Kindlasti ei saa lubada ka Ukraina liitumist Euroopa Liidu vo\u0303i teiste la\u0308a\u0308nemeelsete rahvusvaheliste organisatsitoonidega, kuna La\u0308a\u0308s tervikuna toetab Ukraina natsismi, ma\u0308rgitakse artiklis."}, {"text_idx": "#000012", "text": "Venelaste jaoks ja\u0308i mo\u0303iste keeruliseks"}, {"text_idx": "#000013", "text": "Ilmselgelt oli Putini soov denatsifitseerimise termini ka\u0308ibele toomisega to\u0303mmata paralleele natsi-Saksamaa ja Ukraina vahel. Teise maailmaso\u0303ja heroiseeritud mu\u0308toloogiat on Kremli propagandistid teadlikult viimastel aastaku\u0308mnetel venelaste ajuka\u0308a\u0308rudesse tampinud ning kinnistatud neis rahvusliku kuvandi maailma natsismikatkust pa\u0308a\u0308stjatena. Iga o\u0303ige venelase ko\u0303ige olulisem missioon selles elus on vo\u0303idelda oma vanaisade kombel u\u0308lima kurjuse vastu, milleks on taas pead to\u0303stev natsism ja fas\u030cism. Aga et ukrainlased on natsid, seda on ra\u0308a\u0308gitud ko\u0303igis Venemaa propagandakanalites juba va\u0308hemalt alates 2014. aastast. Aastal 2018 ilmus juba ka raamat, mille pealkirjas Ukraina denatsifitseerimine sees."}, {"text_idx": "#000014", "text": "Denatsifitseerimine terminina oli ilmselt mo\u0303eldud siseriiklikuks kasutamiseks, kuna vaatamata ajaloolistele analoogidele see rahvusvaheliselt ei to\u0308o\u0308ta. Putin, kuulutades Ukrainasse sissetungi eesma\u0308rgiks denatsifitseerimise, tunnistas tegelikult sissetungi eesma\u0308rgiks Ukraina rez\u030ciimi jo\u0303ulise muutmise ja ukraina rahvusliku identiteedi ja kultuuri ha\u0308vitamise. Sellega la\u0308ks ta teravasse vastuollu rahvusvahelise o\u0303igusega. Iroonilisel kombel tabas denatsifitseerimisretoorika bumerangina hoopis Putinit \u2013 la\u0308a\u0308ne meedia vo\u0303rdleb teda ennast Hitleriga."}, {"text_idx": "#000015", "text": "Ilmselt ei osutunud termini \u201cdenatsifitseerimine\u201d lansseerimine ka siseriiklikult siiski pa\u0308riselt edukaks, sest viimasel ajal seda Kremli propagandas enam praktiliselt ei kohta. U\u0308ks viimastest Venemaal tegutsenud so\u0303ltumatutest ajakirjandusva\u0308ljaannetest \u201cProjekt\u201d (keelati 2021. aasta juulis) kirjutas mullu mais, et Kreml otsustas va\u0308hendada meedias mo\u0303iste \u201cdenatsifitseerimine\u201d kasutamist."}, {"text_idx": "#000016", "text": "Va\u0308idetavalt teadis Putini plaanidest Ukrainasse denatsifitseerimise egiidi all sisse tungida vaid kitsas seltskond inimesi, misto\u0303ttu ei olnud poliitilistel strateegidel aega korralikult lahti mo\u0303testada sissetungi peamisi motiive ja mo\u0303ista, kuidas need publikule mo\u0303juvad. Vaatamata pidevale kasutamisele meedias ei mo\u0303istnud venelased sotsioloogiliste uuringute kohaselt selle so\u0303na ta\u0308hendust ning tavainimestel olevat ka probleeme selle ha\u0308a\u0308ldamisega."}, {"text_idx": "#000017", "text": "Kui Ukrainasse tungides alahindas Putin ukrainlaste vabaduseiha ja valmisolekut selle eest seista, siis samal ajal u\u0308lehindas ta lisaks oma armee vo\u0303imekusele ka oma rahva vaimseid vo\u0303imeid. Ukraina denatsifitseerimist me o\u0303nneks ilmselt ei na\u0308e, ku\u0308ll aga on po\u0303hjust hakata mo\u0303tlema, kuidas oleks vo\u0303imalik Venemaa deputiniseerida."}]